Kreu i ri i Bankës Botërore do të përballet me sfida të shumta
Kandidati amerikan emërohet në një kohë kur vendet në zhvillim duan më shumë ndikim në vendim-marrje
Presidenti Obama emëroi Presidentin e Kolegjit Dartmouth, Jim Yong Kim për postin e presidentit të ardhshëm të Bankës Botërore. Që nga viti 1944, këtë institucion e ka udhëhequr vazhdimisht një amerikan. Por me fuqizimin e vazhdueshëm të ekonomive në zhvillim, një numër më i madh vendesh duan të kenë ndikim në mënyrën se si zhvillon biznes Banka Botërore. Dr. Kim është një nga 3 kandidatët për postin e Presidentit të Bankës Botërore. Ai është mjek me profesion dhe ka punuar më parë në Organizatën Botërore të Shëndetësisë. Kandidatët e tjerë janë Ministrja e Financave e Nigerisë, Ngozi Okonjo-Iweala dhe ish Ministri i Financave i Kolombisë, Jose Antonio Ocampo. Megjithatë, Drejtori i Qendrës Evropiane për Politika Ekonomike Ndërkombëtare, Fredrik Erixon, thotë se kandidati amerikan është ai më preferuari për postin e presidentit të Bankës. Zoti Erixon po ashtu thotë se duke qenë se ky është një vit zgjedhjesh presidenciale në SHBA, nuk ka shumë gjasa që një person tjetër dhe jo një amerikan të bëhet president i Bankës. Ai thotë se presidenti i ardhshëm i Bankës Botërore mund të përballet me më tepër presione se sa presidentët e mëparshëm të Bankës. ... Dhe shton zoti Erixon, ata duan që ky ndikim të zgjerohet edhe tek Banka Botërore. Në fakt, kjo u pa vitin e kaluar, kur drejtuesi i FMN-së Dominique Strauss-Kahn dha dorëheqjen për shkak të një skandali seksual. Postin e tij e mori Kristine Lagarde, ish ministrja franceze e financave. Drejtori i Qendrës Evropiane për Ekonominë Politike Botërore e krahason situatën e rritjes së ndikimit të G-20 në raport me G-8. Rritje ekonomike ka patur si në vendet aziatike, edhe në ato afrikane. Zoti Erixon thotë se vendet në zhvillim ndoshta do t’i kërkojnë presidentit të ardhshëm të Bankës Botërore t’i përmirësojë procedurat për dhënien e kredive dhe të huave dhe ta bëjë Bankën më pak burokratike. Presidenti i ardhshëm i Bankës Botërore, i cili do të zerë vendin presidentit aktual, Robert Zollik, pritet të shpallet para takimeve të pranverës të Bankës Botërore, që fillojnë më 20 prill.